Puk: Duisende sê ja vir Afrikaanse kampus met eie bestuurDie NWU se Potchefstroomkampus. Foto: NWU Pukke/Facebook Dirk Hermann, bestuurshoof van die vakbond Solidariteit, het gesê die reaksie op die referendum was oorweldigend. “In minder as 48 uur het 18 900 oud-Pukke gestem en 99.5% het ja gestem.” Die referendum is deur Pro-Puk begin. Pro-Puk is ŉ groep oudstudente wat ŉ informele groep gestig het om Afrikaans op die Puk-kampus te beskerm. Prof. Dan Kgwadi, visekanselier van die NWU, het voorgestel dat ’n bestuursmodel ingestel word waarvolgens die drie NWU-kampusse onder een struktuur beheer en bestuur word. Volgens Hermann sal die uitslag van die referendum aan die NWU-konvokasie se raadsverteenwoordigers gestuur word met die doel dat dit Vrydag tydens die NWU-raad se bosberaad bespreek word. “Oud-studente word as belangrike belanghebbendes van ŉ universiteit beskou. In die NWU se geval het die konvokasie, wat uit oud-studente bestaan, vier lede op die raad. Vir Pro-Puk is dit noodsaaklik dat die raadslede wat hulle verteenwoordig ŉ duidelike boodskap kry van die gevoel van oud-studente. Hermann het gesê dit lyk asof die referendum ŉ sweer van woede oopgemaak het. “Oud-studente is kwaad omdat hulle voel dat die historiese ooreenkoms wat met hulle en die Afrikaanse gemeenskap rondom die samesmelting aangegaan is, deur prof Kgwadi verbreek is. Daar was op ŉ gedesentraliseerde model waar kampusse hulle eie bestuur gehad het en Afrikaans beskerm is ooreengekom. Nou word presies die teenoorgestelde gedoen.” Volgens Hermann het Solidariteit intussen R1 miljoen beskikbaar gestel vir enige arbeidsregaksie wat uit die NWU se herstruktureringsplanne mag voortspruit. “Ons is baie bekommerd oor wat die gevolge vir personeel mag wees indien die NWU voortgaan met hulle planne om fakulteite oor kampusse te vestig. Op die oog af lyk dit of dit kan lei tot afleggings en mense wat gedwing word om te trek. Ons dink dit sal uiters onbillik wees as personeel negatief geraak word deur politieke agendas. Ons is ook bekommerd dat daar reeds benadeling plaasvind as gevolg van prof Kgwadi se planne wat nog nie eers deur die raad aanvaar is nie.” Vir meer inligting oor die referendum, klik hier.